Taa,
etahworeso mohxapu komo chew rma xatken̂e anarî kom hara,
Kreku kom ha.
Xutew komo yahwotacho pona rma tî n̂examro mokyatken̂e.
Kaan poko ahwota xe tî xatken̂e n̂examro meero.
N̂examro takî tî cetken̂e Piripe yaka.
Becsaita pono mîk xakn̂e Piripe,
Karireia pono rma.
Noro yaka tî cetken̂e.
N̂oon̂o,
ketken̂e tî yîwya,
Xesus yenî xe cma re nas amna,
ketken̂e tî.
Ero ke takî tî Antre yaka cekn̂e hara Piripe.
On wara tî kekn̂e yîwya,
Xesus yenî xe tî natu Kreku komo,
kekn̂e.
Ero ke noro takî n̂ekatîmyakn̂e Xesus ya hara.
On wara makî tko n̂eyukyakn̂e Xesus,
Kir̂wanî ro me tak n̂esenpesî Tooto me Ewruxapu.
Ero wa esenpotopo me tak nasî oroto,
kekn̂e.
On wara marha kekn̂e,
Yaaro tan wîîkes awya so,
on wara nasî puruma yatho,
roowo cheka eyamnî me exitaw,
waipîra nasî,
ero ke epamra nas okwe.
Roowo cheka eyamxapu reha waihyasî.
Ero ke n̂epamyasî tak okre mer̂pora cehso ro.
On wara na natu anarî komo,
tan ka cexitaw so roowo po yiixe xa cehtopo komo yîpînînkara natu.
Ero wa cexitaw so n̂ehcamnoyasî rma thakwa amn̂e.
Yîpînînketaw reha yîwya so yîhyaw so rma nasî yiixe ehtopo kom okre.
Waipînî ro me marha tak maxe miya roro.
On wara wîîkes awya so oyanton me cehsom komo poko,
owenari roro tmohsom me cexpore nasî.
On wara tak naxe noro yipu komo,
Ahto so na oyexitaw iito marha naxe n̂examro hara,
oyanton kom ha.
Kir̂wan xa moso okre,
kesî tak Apapa amn̂e apoko so hara,
kekn̂e Xesus yîwya so.
Ero wa kekn̂e Piripe komo ya.
Ero yinhîrî takî tî Tîîm yakro nîmtapowakn̂e hara Xesus.
On wara kekn̂e,
Kahwokesî xa tak okwe Apa.
Ahce wa xa na wîîke awya okwe?
Waipîra Ow cirko Apa,
ka xe cma re wasî on yimawno poko.
Ero wa kahra tko wasî.
On yimaw waihso rma kmokye oona roowo pona.
On wara xa tko wîîkes awya Apa,
kir̂wanî ro me awehtopo enpoko miyan komo ya rma,
kekn̂e Xesus yîwya.
Ero wa kache rma tak kah yawno mtapotarî n̂esencekn̂e hara.
On wara kekn̂e,
Kir̂wanî ro me oyehtopo rma wenpekn̂e pahxa rma.
Amn̂e tak ero warai me rma kesenpesî xa hara,
kekn̂e.
Ero yipu yentache iitono komo ya,
Tarai kesî kopi,
ketken̂e anarî komo.
Ancu xa tko na nîmtapota Moso yakro,
ketken̂e anarî kom hara.
On wara kekn̂e Xesus,
On̂entarî me mak yîmtapotara n̂eexi kah yawno.
An̂entarî komo me xa nîmtapota,
kekn̂e yîwya so.
Oroto tak roowo pono pen komo yen̂ekacho me nasî.
Roowo pono komo kayaritomon pen marha tak Kaan nar̂mesî.
On wara tak was Ow hara,
roowo poi tak oyanîmyaxe tooto komo amn̂e.
Ero wa oyetanîmrî ke tak ohyaka tmoku xatî me tak wiir̂asî ahnoro tooto komo.
Ero wa nasî owaitopo amn̂e,
kacho rma tî mîn n̂eexi,
Oyanîmyaxe,
kacho.
Ero wa twaihtopo n̂ekatimyakn̂e Xesus .
Taa,
ero yinhîrî on wara tak ketken̂e iitono komo Xesus ya,
On wara kacho mexe amna n̂encesî,
Waipînî ro Mîkî Kristu,
kacho.
Kpanatanmetopo komo rma ero wa kesî.
Ero ke ahce kacho ero wa mîîke hara kopi,
Tooto me Ewruxapu nanîmyaxe amn̂e,
mîîkesî.
Onoke poko mîîke hara,
Tooto me Ewruxapu,
kacho ha?
ketken̂e yîwya.
On wara Xesus n̂eyukyakn̂e,
Katpape rma ka nas awesamarî komo yohno mak ha tko.
Ero ke esama yaw n̂he etocoko awarpantara ka awehtome so.
Kosope awetar̂ataw so tak awesamarî komo yenîhra thakwa maxe okwe.
Katpape rma ka exitaw awesamarî komo akatparen̂e komo pona encoko.
Ero wa awexitaw so katpanawno ro me tak maxe okre,
kekn̂e.
Ero wa kekn̂e Xesus tîhyaka mohxapu komo ya.
Ero wa kache n̂esen̂epanmekyakn̂e makî tak.
Ero wa xakn̂e.